I det siste (t.d. 17. august 2020) har Aftenposten hatt fleire artiklar om Kina i typisk stil: Journalistisk avstandssynsing med kommentarer frå vestlege «Kina-ekspertar». Kor mange av dei som har fartstid frå Kina dei siste åra, eller som kan kinesisk, er eit ope spørsmål. Ville du stolt på ein «Amerika-ekspert» som ikkje kan engelsk og som sjeldan vitja landet? Her i Beijing observerer eg at kinesiske USA-ekspertar oftast kan engelsk, og har jobba eller forska ved ein amerikansk institusjon med engelsk som hovudspråk. Kor mange vestlege Kina-ekspertar kan påstå tilsvarande kompetanse for deira ekspertise?
Den påståtte masseundertrykkinga av muslimar i Xinjiang har unison støtte frå Vesten, men underleg nok inga støtte frå muslimske land. Gravejournalistar i The Grayzone har gått påstandane etter i saumane og funne at grunnlaget for påstanden om ein million i fangeleirar er basert på nokre få intervju. Påstanden om massesterilisering av uigurkvinner kjem frå Adrian Zenz, ein kristen fanatikar «sendt av Gud», som driv bibelskulebasert «Kina-forsking»; han kan verken uigurisk eller kinesisk.